NARIADENIE KOMISIE (ES) č. 407/2009
zo 14. mája 2009,
ktorým sa mení a dopĺňa nariadenie Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (1), a najmä na jeho článok 19 ods. 3,
keďže:
(1)
Nariadenie Rady (ES) č. 338/97 obsahuje zoznamy živočíchov a rastlín, obchod s ktorými je obmedzený alebo kontrolovaný. Tieto zoznamy zahŕňajú zoznamy uvedené v prílohách k Dohovoru o medzinárodnom obchode s ohrozenými druhmi voľne žijúcich živočíchov a rastlín, ďalej len „dohovor CITES“.
(2)
Na žiadosť Číny boli do prílohy III k dohovoru CITES pridané tieto druhy: Corallium elatius, Corallium japonicum, Corallium konjoi a Corallium secundum.
(3)
Druhy Crax daubentoni, Crax globulosa, Crax rubra, Ortalis vetula, Pauxi pauxi, Penelopina nigra, Arborophila campbelli, Arborophila charltonii, Lophura erythrophthalma, Lophura ignita, Semnornis ramphastinus, Baillonius bailloni, Pteroglossus castanotis, Ramphastos dicolorus a Selenidera maculirostris - ktoré sú v súčasnosti zaradené do prílohy B k prílohe k nariadeniu (ES) č. 338/97 - nie sú predmetom medzinárodného obchodu v takom rozsahu, ktorý by bol nezlučiteľný s ich prežitím, ale sú zaradené do prílohy III k dohovoru CITES na žiadosť Kolumbie, Kostariky, Guatemaly, Hondurasu, Malajzie a Argentíny a mali by sa preto preradiť z prílohy B do prílohy C k prílohe k nariadeniu (ES) č. 338/97.
(4)
Druhy Phyllomedusa sauvagii, Leptodactylus laticeps, Limnonectes macrodon, Rana shqiperica, Ranodon sibiricus, Bolitoglossa dofleini, Cynops ensicauda, Echinotriton andersoni, Pachytriton labiatus, Paramesotriton spp., Salamandra algira a Tylototriton spp. - ktoré nie sú v súčasnosti uvedené v prílohe k nariadeniu (ES) č. 338/97 - sa do Spoločenstva dovážajú v takom objeme, že si vyžadujú sledovanie. Tieto druhy by sa preto mali zaradiť do prílohy D k prílohe k nariadeniu (ES) č. 338/97.
(5)
Na štrnástom zasadnutí konferencie strán dohovoru CITES v júni 2007 sa prijali nové odporúčania pre názvoslovie živočíchov. Zistili sa určité nezrovnalosti medzi prílohami k dohovoru CITES a vedeckými názvami v odporúčanom názvosloví týkajúcom sa druhov Asarcornis scutulata a Pezoporus occidentalis, čeľade Rheobatrachidae a Phasianidae, ako aj radu SCANDENTIA. Keďže sa tieto nezrovnalosti vyskytujú aj v prílohe k nariadeniu (ES) č. 338/97, toto nariadenie by sa malo primerane upraviť.
(6)
Vzhľadom na rozsah zmien a doplnení je v záujme jasnosti primerané nahradiť celú prílohu k nariadeniu (ES) č. 338/97.
(7)
Opatrenia ustanovené v tomto nariadení sú v súlade so stanoviskom Výboru pre obchod s voľne žijúcimi živočíchmi a rastlinami, ktorý bol zriadený podľa článku 18 nariadenia (ES) č. 338/97,
PRIJALA TOTO NARIADENIE:
Článok 1
Príloha k nariadeniu (ES) č. 338/97 sa nahrádza textom prílohy k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. mája 2009